b'\n_START_ARTICLE_\nVieques\n_START_SECTION_\nHistoria\n_START_PARAGRAPH_\nNimi Vieques on v\xc3\xa4\xc3\xa4nn\xc3\xb6s tainonkielisest\xc3\xa4 sanasta bieque, joka tarkoittaa pient\xc3\xa4 maata. Viequesin saaren taino-intiaanit taipuivat Espanjan siirtomaahallinnon valtaan Puerto Ricon alkuper\xc3\xa4isasukkaista viimeisin\xc3\xa4. Espanjalaiset l\xc3\xa4hettiv\xc3\xa4t saarelle rekikuntia kukistamaan tainojen kapinoita, mutta eiv\xc3\xa4t koskaan perustaneet pysyvi\xc3\xa4 sotilastukikohtia saarelle. T\xc3\xa4st\xc3\xa4 syyst\xc3\xa4 saaresta tulikin merirosvojen ja salakuljettajien tukikohta, jollaisena se s\xc3\xa4ilyi aina 1800-lukuun saakka._NEWLINE_Vuonna 1811 Puerto Ricon kuvern\xc3\xb6\xc3\xb6ri Salvador Mel\xc3\xa9ndez suoritutti useita sotilasoperaatioita saaren rikollisia vastaan, jotta se voitaisiin liitt\xc3\xa4\xc3\xa4 kiinte\xc3\xa4ksi osaksi Puerto Ricoa. Vuonna 1832 saaren kuvern\xc3\xb6\xc3\xb6riksi asetettiin ranskalainen Te\xc3\xb3filo Jos\xc3\xa9 Jaime Mar\xc3\xada le Guillou. Saarta alettiin kehitt\xc3\xa4\xc3\xa4 ja vuonna 1843 perustettiin saaren ensimm\xc3\xa4inen kaupunki, Espanjan kuningatar Isabella II:n mukaan nimetty Isabel Segunda. Saarelle perustettiin my\xc3\xb6s suuria sokeriruokoplantaaseja ja niille ty\xc3\xb6l\xc3\xa4isiksi tuotiin suuri joukko orjia etenkin brittien hallitsemilta Karibian saarilta._NEWLINE_Vieques liitettiin Yhdysvaltoihin muun Puerto Ricon yhteydess\xc3\xa4 Pariisin rauhan nojalla vuonna 1898. 1920- ja 1930-luvuilla sokerin maailmanmarkkinahinnat romahtivat ja suuri osa Viequesin asukkaista muutti muualle. Toisen maailmansodan aikana Yhdysvaltain laivasto osti l\xc3\xa4hes kaksi kolmannesta saaresta ja sodan j\xc3\xa4lkeen saarta k\xc3\xa4ytettiin pommien, ohjusten ja muiden aseiden testialueena. Saaren k\xc3\xa4ytt\xc3\xb6 laivaston testialueena her\xc3\xa4tti protesteja Puerto Ricolla, jotka saivat kansainv\xc3\xa4list\xc3\xa4 huomiota vasta vuonna 1999, kun paikallinen Viequesin asukas David Sanes sai surmansa tulialueella. Laivasto lopetti Viequesin k\xc3\xa4yt\xc3\xb6n vuonna 2003, j\xc3\xa4tt\xc3\xa4en monet ty\xc3\xb6tt\xc3\xb6miksi.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2015 arvion mukaan saarella oli yhteens\xc3\xa4 8\xc2\xa0950 asukasta, eli hieman v\xc3\xa4hemm\xc3\xa4n kuin vuoden 2010 v\xc3\xa4est\xc3\xb6nlaskennassa, jolloin asukkaita oli 9\xc2\xa0301. Saaren asukkaista 39,1\xc2\xa0% el\xc3\xa4\xc3\xa4 k\xc3\xb6yhyysrajan alapuolella.'